Cod recovery

[pic] | EUROOPAN YHTEISÖJEN KOMISSIO |

Bryssel 2.4.2008

SEC(2008) 389

KOMISSION YKSIKÖIDEN VALMISTELUASIAKIRJA Oheisasiakirja asiakirjaan Ehdotus: NEUVOSTON ASETUS asetuksen (EY) N:o 423/2004 muuttamisesta turskakantojen elpymisen osalta ja asetuksen (ETY) N:o 2847/93 muuttamisesta

VAIKUTUSTENARVIOINNIN TIIVISTELMÄ turskakantojen tarkistettuja elvytystoimenpiteitä koskevasta ehdotuksesta

{KOM(2008)162}

KOMISSION YKSIKÖIDEN VALMISTELUASIAKIRJA

VAIKUTUSTENARVIOINNIN TIIVISTELMÄ turskakantojen tarkistettuja elvytystoimenpiteitä koskevasta ehdotuksesta

Vaikutustenarviointi koskee ehdotusta, jolla tarkistettaisiin lähestymistapaa turskakantojen elpymiseen. Ehdotuksen soveltamisala kattaa turskankalastuksen neljällä alueella, jotka kuuluvat turskan elpymisestä annetun voimassa olevan asetuksen soveltamisalaan. Kyseiset alueet ovat 1) Pohjanmeri, Skagerrak ja Englannin kanaalin itäosat, 2) Kattegat, 3) Skotlannin länsipuoli, 4) Irlanninmeri ja – uutena alueena – 5) Kelttienmeri.

Koska turskakantojen kutevan kannan biomassa oli jatkuvasti vähentynyt vuosien kuluessa, Kansainvälinen merentutkimusneuvosto (ICES) totesi, että kannat olivat vaarassa romahtaa ja suositti elvytyssuunnitelman käyttöönottoa. Tämän vuoksi vuonna 2004 hyväksyttiin turskan elvytyssuunnitelma, joka merkitsi, että ministerineuvosto sitoutui vahvistamaan suurimmat sallitut saaliit (TAC) ja pyyntiponnistusrajoitukset ennalta määriteltyjen sääntöjen mukaisesti ja viimeisimpien tieteellisten tietojen perusteella.

Vaikka järjestelmää on sovellettu neljä vuotta, sillä ei valitettavasti ole pystytty alentamaan kalastuskuolevuutta turskakantojen elpymisen mahdollistavalla tavalla. Koska kantojen elpyminen on ollut hidasta, on tarpeen tarkistaa suunnitelman ehtoja ja edellytyksiä heikkouksien korjaamiseksi.

Tässä kertomuksessa tarkastellaan yhteisön käytettävissä olevia mahdollisuuksia ottaa käyttöön tehokkaita turskakantaa elvyttäviä toimenpiteitä. Siinä analysoidaan seuraavat vaihtoehdot:

Vaihtoehto 1: Nykytilanteen säilyttäminen eli nykyistä suunnitelmaa ei muuteta

Turskan nykyinen elvytyssuunnitelma perustuu vaatimukseen, että TAC vahvistetaan vuosittain tasolle, joka johtaa 30 prosentin lisäykseen kutevassa biomassassa, kunnes saavutetaan turvalliset biologiset rajat, joilla pystytään välttämään kannan ehtyminen. Tämä lähestymistapa on osoittautunut toimimattomaksi.

Vaihtoehto 2: Täytäntöönpanon tehostaminen

Nykyisessä lainsäädännössä pitäytyminen mutta täytäntöönpanon tehostaminen. Viimeaikaiset analyysit osoittavat, että ilmoitetut puretut saaliit ja pyyntiponnistus ovat sallittujen rajojen sisällä. Täytäntöönpanon uskotaan kohentuneen viime aikoina, eikä täytäntöönpano ole ylikalastusongelman keskeinen osatekijä. Vaikka täytäntöönpanon parantaminen on hyvin suotavaa, se ei itsessään riitä varmistamaan turskan elpymistä.

Vaihtoehto 3: Kalastuksen lopettaminen

Turskankalastuksen lopettamista kokonaan on harkittu yhtenä mahdollisena hoitovaihtoehtona kantojen elvyttämiseksi. Tällaisilla rajuilla toimenpiteillä olisi hyvin huomattavia yhteiskunnallisia ja taloudellisia vaikutuksia, sillä samoissa kalastuksissa pyydetään muita kaupallisesti tärkeitä lajeja (kuten koljaa, valkoturskaa, merikrottia ja merirapua (Nephrops)). Kattavista analyyseistä huolimatta turskan suojelemiseksi ei ole käytännössä löydetty ehdokkaita kalastuskieltoalueiksi. Vaikeutena on, että turska on hyvin laajalle levinnyt laji, ja kalastuksen lopettaminen jollakin tietyllä alueella (jos se toteutettaisiin ilman pyyntiponnistuksen vähentämistä) johtaisi todennäköisesti pyyntiponnistuksen siirtymiseen eri alueelle, jolta luultavasti saataisiin enemmän turskaa.

Vaihtoehto 4: Taloudellisten välineiden käyttö

Turskan elvyttämisessä on harkittu taloudellisia välineitä. Ne voivat parantaa ympäristönhoidon vaikuttavuutta ja kustannustehokkuutta, luoda investointikannustimia ja tuoda taloudellisia resursseja luonnon monimuotoisuuden säilyttämiseksi. Yhteisessä kalastuspolitiikassa ei kuitenkaan säädetä eri politiikanaloja koskevien taloudellisten kannustimien käytöstä ensisijaisina suojeluvälineinä.

Vaihtoehto 5: Turskan elvytyssuunnitelman yksinkertaistaminen ja tehostaminen

Tämä vaihtoehto merkitsee turskan nykyisten elvytystoimenpiteiden tarkistamista. Tavoitteena on luoda TAC:iden vahvistamiseksi yksinkertaisemmat ja selkeämmät säännöt, jotka toimisivat paremmin, jos tieteellisiä tietoja ei saada tai ne ovat puutteellisia. Tarkistetussa suunnitelmassa korvattaisiin nykyinen merelläolopäivien järjestelmä menetelmällä, jossa pyyntiponnistuksen hallinnointi osoitettaisiin jäsenvaltioille yhteisön lainsäädännössä määritetyissä enimmäisrajoissa. Pyyntiponnistuksen vähennykset keskitettäisiin turskaa eniten pyytäviin aluksiin.

Tieteellisen lausunnon ja sidosryhmien kuulemisen perusteella tavoite, jonka mukaan turskakannan kokoa kasvatetaan kiinteällä prosenttimäärällä vuosittain, voidaan korvata menetelmällä, jossa vähitellen siirrytään alhaisempaan kalastuskuolevuuteen ja saadaan kanta näin elpymään ja päästään lopulta suurempaan tuottoon.

Päätelmät

Kertomuksessa tullaan siihen tulokseen, että olisi valittava vaihtoehto 5 – suunnitelman parantaminen ehdottamalla useanlaisia muutoksia turskan elvytystoimenpiteisiin – sillä muut vaihtoehdot olisivat joko tehottomia, epäkäytännöllisiä tai niillä olisi huomattavan kielteinen vaikutus työllisyyteen ja tuloihin lyhyellä aikavälillä.

Tätä toimintavaihtoehtoa tukivat myös sidosryhmät, joita on kuultu laajalti politiikan kehittämisessä.